भारत सरकार
वित्त मंत्रालय 
वित्तीय सेवाएं विभाग
राज्‍य सभा
अतारांकित प्रश्‍न संख्‍या 719   
(जिसका उत्तर 24 जुलाई, 2018/02 श्रावण, 1940 (शक) को दिया जाना है)
नीरव मोदी द्वारा ठगे गए बैंक 
719. 
श्री हरिवंश: 

क्या वित्त मंत्री यह बताने की कृपा करेंगे किः
(क)
नीरव मोदी ने किन-किन बैंकों के साथ कुल कितने रुपये की धोखाधड़ी की है;

(ख)  
तत्संबंधी संपूर्ण ब्यौरा क्या है; और 
(ग) 
सरकार द्वारा इस दिशा में क्‍या कदम उठाए जा रहे हैं? 
उत्तर
वित्त मंत्रालय में राज्‍य मंत्री (श्री शिव प्रताप शुक्‍ल)
 (क) और (ख): भारतीय रिजर्व बैंक (आरबीआई) की सूचना के अनुसार आरबीआई को बैंकों द्वारा उपलब्ध कराई गई धोखाधड़ी निगरानी विवरणी के आधार पर दिनांक 30.06.2018 की स्थिति के अनुसार बैंकों द्वारा नीरव मोदी समूह द्वारा की गई धोखाधड़ियों और उसमें संलिप्त करोड़ रुपए में राशियों का विवरण निम्नानुसार है:-
पंजाब नैशनल बैंक 


6,820.08 
ओरियंटल बैंक आफ कामर्स 

94.13 
सिंडिकेट बैंक 



125.00
युनाइटेड बैंक आफ इंडिया 

18.54 
आन्ध्रा बैंक 



29.84 
कार्पोरेशन बैंक 



110.00 
यूको बैंक 



60.75 
(ग): केन्द्रीय अन्वेषण ब्यूरो (सीबीआई) ने सूचित किया है कि उसने पंजाब नैशनल बैंक (पीएनबी) को धोखा देने के लिए श्री नीरव मोदी और अन्य लोगों के विरुद्ध दो मामले दर्ज किए थे। दोनों मामलों में नीरव मोदी सहित आरोपी व्यक्तियों के विरुद्ध आरोप-पत्र दायर किए गए हैं। इसके अतिरिक्त, नीरव मोदी सहित आरोपी भगोड़े व्यक्तियों के विरुद्ध इंटरपोल द्वारा रेड-कार्नर नोटिस जारी किया गया है। 

प्रवर्तन निदेशालय (ईडी) ने सूचित किया है कि उसने पीएनबी द्वारा दायर शिकायतों के आधार पर जांच प्रारंभ की थी। धनशोधन रोकथाम अधिनियम न्यायालय में अभियोजन शिकायत दायर की गई है और न्यायालय ने संज्ञान लिया है तथा गैर-जमानती वारंट जारी किया। विभिन्न देशों को 15 अनुरोध पत्र (एलआर) अग्रेषित किए गए हैं। 744.38 करोड़ रुपए की कुल राशि हेतु संपत्ति की अनंतिम कुर्की के लिए 26 अचल संपत्तियों के कुर्की आदेश जारी किए गए हैं। भगोड़ा आर्थिक अपराधी अध्यादेश, 2018 के अंतर्गत नीरव मोदी को एक भगोड़ा आर्थिक अपराधी घोषित करने के लिए आवेदन दायर किया गया है। 

कारपोरेट कार्य मंत्रालय ने नीरव मोदी, मेहुल चौकसी इत्यादि जिनके संबंध में पीएनबी ने एक एफआईआर दर्ज की थी तथा उसे गंभीर धोखाधड़ी अन्वेषण कार्यालय को भेजा गया है, से प्रत्यक्ष अथवा अप्रत्यक्ष रूप से जुड़ी हुई 114 कंपनियों के क्रियाकलापों में जांच का आदेश दिया था। 
*****
